ΓΡΑΠΤΗ ΕΡΩΤΗΣΗ E-1989/98

υποβολή: David Bowe (PSE) προς την Επιτροπή

(30 Ιουνίου 1998)

Θέμα: Αναπτήρες και ασφάλεια των παιδιών

Τί σχέδια έχει η Επιτροπή ώστε, στο πλαίσιο των απαιτήσεων ασφαλείας για τους αναπτήρες, να ληφθεί μέριμνα για να καταστεί τεχνικώς αδύνατη η ενεργοποίησή τους από τα παιδιά; Θεωρεί η Επιτροπή οτι μια τέτοια απαίτηση θα έπρεπε να είναι υποχρεωτική; Εάν όχι, για ποιούς λόγους;

Κοινή απάντηση

του κ. Bonino εξ ονόματος της Επιτροπής

στις γραπτές ερωτήσεις E-1798/98, E-1988/98 και E-1989/98

(31 Ιουλίου 1998)

Η Επιτροπή γνωρίζει ότι υπάρχουν ορισμένα προβλήματα ασφάλειας σχετικά με τους αναπτήρες.

Οι αναπτήρες εμπίπτουν στις γενικές απαιτήσεις ασφάλειας της οδηγίας 92/59/ΕΟΚ του Συμβουλίου της 29ης Ιουνίου 1992 για τη γενική ασφάλεια των προϊόντων(1) σύμφωνα με την οποία οι αναπτήρες που κυκλοφορούν στην ευρωπαϊκή αγορά πρέπει να είναι ασφαλείς. Όταν δεν υπάρχουν ειδικοί κοινοτικοί ή εθνικοί κανόνες, η συμμόρφωση ενός προϊόντος κρίνεται σε σχέση με εθνικά πρότυπα που ακολουθούνται εθελοντικά κατ' εφαρμογή ενός ευρωπαϊκού προτύπου, όπου αυτό υπάρχει. Η οδηγία υποχρεώνει επίσης τα κράτη μέλη να διεξάγουν ελέγχους των προϊόντων που κυκλοφορούν στο εμπόριο και να αναλαμβάνουν δράση κατά των προϊόντων που δεν είναι ασφαλή.

Υπάρχει ένα ευρωπαϊκό πρότυπο για αναπτήρες (ΕΝ 9994:1996). Ωστόσο, το πρότυπο αυτό δεν καλύπτει όλες τις σχετικές πτυχές ασφάλειας και χρειάζεται βελτιώσεις προκειμένου να παρέχει υψηλό επίπεδο προστασίας. Συνεπώς η Επιτροπή έχει προτείνει, ύστερα από διαβουλεύσεις με τα κράτη μέλη, εντολή στην Ευρωπαϊκή Επιτροπή Τυποποίησης (CEN) για τη συμπλήρωση και βελτίωση των προδιαγραφών ασφάλειας που περιέχονται στο πρότυπο. Στην εντολή ζητείται από τη CEN να περιλάβει μέτρα για την προστασία των παιδιών από όλους τους αναπτήρες μιας χρήσης; να συμπεριλάβει μια δήλωση σύμφωνα με την οποία κανένας αναπτήρας από τα είδη που καλύπτει το πρότυπο δεν μπορεί να έχει περικάλυμμα με σχήμα ή διακόσμηση ή να περιλαμβάνει μηχανισμούς ή να μιμείται προϊόντα κατά τρόπο ώστε να υπάρχει ο κίνδυνος να εκληφθεί από τα παιδιά ως παιγνίδι; να μειώσει το μέγιστο επιτρεπτό ύψος της φλόγας; να ενσωματώσει τους καταλυτικούς αναπτήρες κατά τρόπο ώστε να αντιμετωπιστεί ο ενδεχόμενος κίνδυνος από τη μειωμένη φλόγα ή την ορατότητα της στήλης θερμότητας και τα ενδεχόμενα αποτελέσματα από την κατανομή της θερμότητας στην κατασκευή τέτοιων αναπτήρων και να επανεκτιμήσει τα κριτήρια για τις συσκευές αποθήκευσης αερίου καυσίμου για αναπτήρες (δοχεία πίεσης) με ιδιαίτερη αναφορά στη ρήξη και το θρυμματισμό.

Ενώ τα καθαρώς εθελοντικά πρότυπα δεν παρέχουν καμία νομικώς εκτελεστή εγγύηση για τους καταναλωτές, πρέπει να σημειωθεί ότι το ευρωπαϊκό πρότυπο για τα εν λόγω προϊόντα, που επί του παρόντος υπόκειται στις απαραίτητες βελτιώσεις, πρέπει να λαμβάνεται υπόψη για την εκτίμηση της ασφάλειας των αναπτήρων στο πλαίσιο της οδηγίας 92/59/ΕΟΚ. Για το λόγο αυτό, η Επιτροπή δεν θεωρεί ότι είναι απαραίτητη νέα ειδική νομοθεσία για τα προϊόντα αυτά προκειμένου να προστατευτεί η ασφάλεια του καταναλωτή. Ένα βελτιωμένο ευρωπαϊκό πρότυπο και αυστηρότερη επιτήρηση της αγοράς από τις εθνικές αρχές θεωρούνται οι πλέον κατάλληλες προσεγγίσεις για να εξασφαλιστεί η ασφάλεια του καταναλωτή ως προς τα προϊόντα αυτά.

Η Επιτροπή υπογράμμισε πρόσφατα (Σχέδιο δράσης για την ενιαία αγορά(2) και έγγραφο εργασίας για την εφαρμογή της ευρωπαϊκής νομοθεσίας για τον καταναλωτή(3)) τη σπουδαιότητα της αποτελεσματικής εφαρμογής, την ανάγκη για επαρκείς ανθρώπινους και οικονομικούς πόρους σε επίπεδο κρατών μελών στον τομέα αυτόν και εξήγγειλε ειδικές ενέργειες για να προωθήσει μια αποτελεσματικότερη επιτήρηση.

(1) ΕΕ L 228, 11.8.1992.

(2) SEC(97)1 τελικό.

(3) SEC(98)527 τελικό.